ალბერ კლოდი

ალბერ კლოდი (ფრანგ. Albert Claude; დ. 24 მარაშინათუთა, 1899, ლონგლე, ბელგია — ღ. 22 მესი, 1983, ბრიუსელი, ბელგია) — ბელგიარი-ამერიკალი ციტოლოგი დო ექიმი, ნობელიშ პრემიაშ ლაურეატი ფიზიოლოგიაშ დო მედიცინაშ დარგის 1974 წანას (ჯორჯ პალადე დო კრისტიან დე დიუვიწკჷმა ართო). გურაფულენდჷ ლონგლეშ სკოლას, უკულ მონაწილენდჷ მაართა მოსოფელიშ ლჷმას. ლჷმაშ თებაშ უკულ გურაფა გაგინძორჷ ლიეჟიშ უნივერსიტეტის, სოდეთ თხილუ ოდოქტორე დისერტაცია მედიცინას 1928 წანას. გურაფაშ თებაშ უკულ მუშენდჷ ბერლინიშ გერმანულ ინსტიტუტის. 1929 წანაშე მუშენდჷ როკფელერიშ უნივერსიტეტის. როკფელერიშ უნივერსიტეტის მუშობაშ ბორჯის, 1930 წანას, ალბერ კლოდიქ აკიმუშუ თოლიშ გორთუალაშ ტექნიკა დო ჸათე მეთოდიშ გიმორინაფათ ძირუ დო გიმირკვიუ ორგანელეფიშ კომპონენტეფი: მიტოქონდრია, ქლოროპლასტი, ენდოპლაზმური ბადე, გოლჯიშ კომპლექსი, რიბოსომა დო ლიზოსომეფი. ალბერ კლოდი რდჷ მაართა მენცარი, ნამუქჷთ გიმირინუ ელექტრონული მიკროსკოპი ბიოლოგიას. 1945 წანას კლოდიქ გჷმაბჟინუ თოლიშ დეტალური სტრუქტურა. კლოდიქ დიდი თია მიშეღჷ ციტოლოგიაშ გოვითარაფაშა. ალბერტ კლოდი მუშენდჷ შხვადოშხვა ომენცარე ინსტიტუტეფს. რდჷ ჟიულ ბორდეშ ჯოხონობაშ კიბოშ რკვიებაშ დო კურნალობაშ ცენტრიშ დირექტორი, ბრიუსელიშ დუდიშული უნივერსიტეტიშ, ლიუვენიშ კათოლიკური უნივერსიტეტიშ დო როკფელერიშ უნივერსიტეტიშ პროფესორი. კლოდი რდჷ ბელგიაშ მედიცინაშ აკადემიაშ, ბელგიაშ მენცარობაშ დო ხელუანობაშ ომაფე აკადემიაშ, საფრანგეთიშ მენცარობეფიშ აკადემიაშ მაკათური დო მოდენაშ, ბრნოშ, ლიეჟიშ, გენტიშ, ლიუვენიშ დო როკფელერიშ უნივერსიტეტეფიშ საპატიო დოქტორი.

რესურსეფი ინტერნეტის

 ალბერ კლოდი Nobelprize.org-ის
პუბლიკაციეფიშ ერკებული on the Institutional Repository of Université libre de Bruxelles
Biography at biography.com 
Science Quotes by Albert Claude
Profile at Rockefeller University

კატეგორია:ბელგიარეფი
კატეგორია:ბელგიარი-ამერიკალეფი
კატეგორია:ნობელიშ პრემიაშ ლაურეატეფი
კატეგორია:ნობელიშ პრემიაშ ლაურეატეფი ფიზიოლოგიაშ დო მედიცინაშ დარგის
კატეგორია:დუნაბადი 1899
კატეგორია:ნაღურა 1983